Youtube er flyttet ind på dit Sonos-system

Adskillige Georg Gearløs-løsninger, der kobler Youtube sammen med Sonos-multirumssystemet kan afmonteres i dag. Sonos har netop meddelt, at Youtube nu er en af de tjenester, der kan integreres direkte i Sonos-app’en. Det skriver både YouTube og Sonos på deres respektive blogs.

Det er en mulighed som adskillige af os har efterspurgt længe. Men indtil i aften har det kun kunnet lade sig gøre via work-arounds eller tredjeparts-apps. Men nu er Youtube en officiel tjeneste i app’en.

Youtube på Sonos giver mulighed for at lytte til YouTubes katalog af lydindhold, musik, remixes, live-optrædender og cover-versioner direkte via Sonos-appen.

Kun for Premium-kunder

Der er dog et aber dabai: Det fungerer udelukkende for brugere af YouTube Music Premium og YouTube Premium. Altså betalende kunder i Youtube-butikken. Men det er også tilfældet med eksempelvis Spotify, der heller ikke giver gratiskunderne frynsegoder.

Sonos oplyser, at de nu har mere end 100 streaming-partnere, som gør det muligt at streame musik, podcasts, litteratur og meget andet.

I november måned blev DR også indlemmet i Sonos-systemet, dog kun for brugere af Sonos betaprogram.

Youtube er flyttet ind på dit Sonos-system